Пейо Яворов
Ней

chitanka.info

Н.Ч.

Не би… Преди да сети затихнал урагана

на страстите мятежни в страдалчески гърди,

преди да си отдъхна… О, съдбо, не остана,

не остана сила — ти, черна, победи. —

На път — и тя тогава… Да имах и гранита —

за воля да го имах, ще бъда поразен.

Треперя малодушно. Стене душа разбита.

И — първо е — проклинам рождения си ден.

По-леко инак беше — невиждана, нечута,

възлюбена мечтице на моите мечти!

Но ето те пред мене. В последната минута —

за радост ли да чуеш последното — прости?

И няма аз да слагам главица за почивка

на рамо тъй надеждно — когато натежней…

И няма нивга вече тъй хубава усмивка

за мене, като слънце, през тъжни дни да грей…

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.